
Tempó kérdések a kora barokk furulya zenében

Tempó kérdések a kora barokk furulya zenében
 
Egy nyári kurzus alkalmával találkoztam egy számomra új tempó-kérdésbeli
értelmezéssel a kora barokk furulya zenében, főképp Girolamo Frescobaldi műveiben.
Felkeltette érdeklődésemet mind az interpretáció kérdése, mind a tempók alkalmazásának
problémája. Célom, hogy források és mai előadásmódok alapján tanulmányozzam Girolamo
Frescobaldi canzonáit és megpróbáljak állást foglalni a tempóhasználatot illetően.
A témám fő vonalához vezető úton szeretnék megállni és kifejteni bővebben, mit is
jelent a kora barokk. Mi volt a príma és a seconda practica, hogyan változott meg a zenei
gondolkodás, a hangszerek és a zenei műfajok a 16. század közepén. Dolgozatomban
megemlítem, melyek voltak a kor kedvelt műfajai, és azok jellegzetességei. Vázolom, hogy
ezek a műfajok milyen mértékben voltak kiforrottak, vagy éppen kísérleteztek velük a
zeneszerzők, illetve hogyan szerepeltek bennük együtt az öröklött és az új elemek.
Munkám során a tánckarakterek jelentőségét és diminuációs hajlam jelenlétét
vizsgálom. Szót ejtek a menzurális notációról, a kottaírás során akkoriban használt jelekről, és
a „proportio” jelentéséről is. Bár nincsenek konkrét szabályok, a legtöbb kora barokk mű
„Intrada”-val kezdődik. A kor zeneszerzői különbözőképpen kísérleteztek a zenei elemekkel,
Frescobaldi használ tematikát, azonban Fontanara vagy Castellora ez nem jellemző.
A tempó problémájával kapcsolatban a következő kérdésekre keresem a választ: Ki és
hogyan használta az „Adagio” és „Allegro” feliratokat? Mely szerzők számára mit jelentettek
ezek a tempóra vonatkozó utasítások? Vajon kinek lehet igaza, és miért a tempó kérdésével
kapcsolatban, és egyáltalán lehet-e ebben a témában állást foglalni?



